**ΑΠΟΣΠΑΣΜΑ**

**από το αριθμ. 19/27-9-2014 πρακτικό συνεδριάσεως**

**του Διοικητικού Συμβουλίου**

**του Αναγνωστηρίου Αγιάσου «Η ΑΝΑΠΤΥΞΗ»**

 Στην Αγιάσο και στο Γραφείο του Πνευματικού Κέντρου ΑΝΑΓΝΩΣΤΗΡΙΟ ΑΓΙΑΣΟΥ “Η ΑΝΑΠΤΥΞΗ” σήμερα στις 27 Σεπτεμβρίου 2014, ημέρα της εβδομάδος Σάββατο και ώρα 7 μ.μ., συνήλθε σε τακτική συνεδρίαση το Διοικητικό Συμβούλιο του Συλλόγου, ύστερα από πρόσκληση του Προέδρου, για συζήτηση και λήψη απόφασης στα διάφορα θέματα της ημερήσιας διάταξης.

 Διαπιστώθηκε ότι το Δ.Σ. είχε τη νόμιμη απαρτία, δεδομένου ότι ήταν παρόντα πέντε από τα επτά μέλη του, ήτοι: 1) Κλεάνθης Δ. Κορομηλάς, 2) Ευστράτιος Αν. Καζαντζής, 3) Παναγιώτης Μ. Κουτσκουδής, 4) Ειρήνη Μ. Αργύρα και 5) Παναγιώτης Στ. Σκορδάς. Απουσίαζαν η Παναγιώτα Πρ. Μαϊστρέλλη (συμμετείχε σε τελική πρόβα του ΚΕΣΑΜ για συναυλία) και ο Γρηγόριος Γ. Αλεντάς. Παρών ήταν και ο Νίκος Ανδρίκος, επιστημονικός υπεύθυνος του ΚΕΣΑΜ.

**Απόφαση 46η: «Συμμετοχή του Αναγνωστηρίου Αγιάσου με το ΚΕΣΑΜ στο πρόγραμμα ERASMUS»**

Ο πρόεδρος, εισηγούμενος το 1ο θέμα της ημερήσιας διάταξης, έδωσε το λόγο στο Νίκο Ανδρίκο, επιστημονικό υπεύθυνο του ΚΕΣΑΜ, ο οποίος έθεσε υπόψη του Δ.Σ. ότι στο πλαίσιο του κοινοτικού προγράμματος ERASMUS που υλοποιείται για δυο χρόνια με τη συμμετοχή τεσσάρων χωρών πραγματοποιούνται μουσικές δράσεις ανά εξάμηνο σε κάθε συμμετέχουσα χώρα (με τη σειρά φιλοξενίας Ελλάδα, Τουρκία, Γαλλία, Τυνησία). Η αποστολή κάθε χώρας, δυναμικότητας 15 έως 20 ατόμων, φιλοξενείται από τα σωματεία των άλλων χωρών για πέντε μέρες (τα φιλοξενούντα σωματεία βαρύνονται με τα έξοδα διανυκτέρευσης και διατροφής των φιλοξενουμένων), αλλά παίρνουν από το πρόγραμμα 250€ κάθε μήνα για προμήθεια εξοπλισμού. Υπάρχει η σκέψη να προταθεί η εκπροσώπηση της Ελλάδας από το ΚΕΣΑΜ και το Πανεπιστήμιο Μακεδονίας. Προτείνεται η υποβολή αίτησης συμμετοχής του Αναγνωστηρίου Αγιάσου στο πρόγραμμα. Οι προτάσεις θα αξιολογηθούν και θα εγκριθούν το Δεκέμβρη του 2014.

Ο πρόεδρος πρότεινε να υποβληθεί πρόταση συμμετοχής του Αναγνωστηρίου στο πρόγραμμα, εφόσον ο Νίκος Ανδρίκος αναλάβει τη σύνταξη του φακέλου υποψηφιότητας και τη γενικότερη επιστημονική και γραφειοκρατική στήριξη του έργου (πράγμα που αποδέχτηκε ο Νίκος Ανδρίκος) και κάλεσε ύστερα το Διοικητικό Συμβούλιο να αποφασίσει σχετικά.

 Το Δ.Σ., αφού άκουσε την εισήγηση του προέδρου, ύστερα από ευρεία διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

*Αποδέχεται την πρόταση του Νίκου Ανδρίκου, επιστημονικού υπεύθυνου του ΚΕΣΑΜ, περί συμμετοχής του Αναγνωστηρίου Αγιάσου με το ΚΕΣΑΜ στο πρόγραμμα ERASMUS, στο πλαίσιο του οποίου πραγματοποιούνται για δυο χρόνια μουσικές δράσεις ανά εξάμηνο σε κάθε μια από τις τέσσερις συμμετέχουσες χώρες (Ελλάδα, Τουρκία, Γαλλία, Τυνησία), εφόσον ο Νίκος Ανδρίκος, αναλάβει τη σύνταξη του φακέλου υποψηφιότητας και τη γενικότερη επιστημονική και γραφειοκρατική στήριξη του έργου.*

**Απόφαση 47η: «Ορισμός εκπροσώπων του Αναγνωστηρίου Αγιάσου στην ΟΕΘΑ»**

Ο πρόεδρος, εισηγούμενος το 2ο θέμα της ημερήσιας διάταξης, έθεσε υπόψη του Δ.Σ. ότι η Ομοσπονδία Ερασιτεχνικών Θιάσων Αιγαίου (ΟΕΘΑ) με ανακοίνωσή της ενημέρωσε τα μέλη της ότι η φετινή 26η Συνάντηση θα πραγματοποιηθεί στη Λήμνο από 15 έως και 25 Οκτωβρίου 2014 με τη συμμετοχή 25 θιάσων του Αιγαίου. Η ΟΕΘΑ έχει επιτύχει εκπτώσεις από 30-50% στα ακτοπλοϊκά εισιτήρια και όλες οι ομάδες φιλοξενηθούν στο ξενοδοχείο PORTO MYRINA. Τα έξοδα μετακίνησης και διαμονής θα καλυφθούν από την ΟΕΘΑ.

Το Αναγνωστήριο, αν και φέτος δεν έχει να παρουσιάσει θεατρικό έργο, μπορεί να συμμετέχει στη διοργάνωση για την αποκόμιση εμπειριών και για το λόγο αυτό προτείνεται να μεταβούν στη Λήμνο η Παναγιώτα Μαϊστρέλη, μέλος του Δ.Σ. και υπεύθυνη του Θεατρικού Τμήματος του Αναγνωστηρίου, και η Δήμητρα Μπουγατσά, μέλος της Θεατρικής μας Ομάδας. Ο πρόεδρος κάλεσε ύστερα το Διοικητικό Συμβούλιο να αποφασίσει σχετικά.

 Το Δ.Σ., αφού άκουσε την εισήγηση του προέδρου, ύστερα από ευρεία διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

*Εγκρίνει τη μετάβαση στη Λήμνο, όπου θα πραγματοποιηθεί από 15 έως και 25 Οκτωβρίου 2914 η φετινή 26η Συνάντηση Ερασιτεχνικών Θιάσων Αιγαίου της ΟΕΘΑ, της Παναγιώτας Μαϊστρέλη, μέλους του Δ.Σ. και υπεύθυνης του Θεατρικού Τμήματος του Αναγνωστηρίου, και της Δήμητρας Μπουγατσά, μέλους της Θεατρικής μας Ομάδας, για την εκπροσώπηση του Αναγνωστηρίου Αγιάσου που φέτος δεν συμμετέχει με την παρουσίαση κάποιου θεατρικού έργου και για την απόκτηση εμπειριών.*

**Απόφαση 48η: «Αναίρεση της υπ’ αριθμ. 120/28/26-1-2013 απόφασης του Δ.Σ. του Αναγνωστηρίου Αγιάσου και μη ενεργοποίηση της υπηρεσίας e.Banking της τέως Εμπορικής Τράπεζας Ελλάδος Α.Ε. και νυν Alfa Bank.»**

Ο πρόεδρος, εισηγούμενος το 3ο θέμα της ημερήσιας διάταξης, έθεσε υπόψη του Δ.Σ. ότι με την υπ’ αριθμ. 120/28/26-1-2013 απόφαση του Δ.Σ. του Αναγνωστηρίου Αγιάσου είχε αποφασιστεί η σύναψη σύμβασης Emporiki e.Banking με την Εμπορική Τράπεζα της Ελλάδος Α.Ε. – σημερινή Alfa Bank – και η σύνδεση του υπ’ αριθμ. 83109742 λογαριασμού όψεως με την υπηρεσία e.Banking της ανωτέρω Τράπεζας για τη διενέργεια ορισμένων τραπεζικών συναλλαγών μέσω Διαδικτύου και είχε εξουσιοδοτηθεί για το σκοπό αυτό ο Ευστράτιος Αν. Καζαντζής, μέλος του Δ.Σ. Επειδή παρήλθε μεγάλο χρονικό διάστημα χωρίς να κάνουμε χρήση της υπηρεσίας αυτής, η Τράπεζα μας κάλεσε εγγράφως να προβούμε στην ενεργοποίησή της και να ορίσουμε εκ νέου χρήστη της υπηρεσίας e.Banking. Όμως, αφενός λόγω περιορισμένης κίνησης του λογαριασμού μας και αφετέρου λόγω των κινδύνων που συνεπάγεται η διαρκής έκθεσή του στο Διαδίκτυο, προτείνεται να μην ενεργοποιηθεί η υπηρεσία e.Banking και να συνεχίσουν οι όποιες τραπεζικές συναλλαγές μας να γίνονται με τον παραδοσιακό τρόπο.

Ο πρόεδρος κάλεσε ύστερα το Διοικητικό Συμβούλιο να αποφασίσει σχετικά.

 Το Δ.Σ., αφού άκουσε την εισήγηση του προέδρου, ύστερα από ευρεία διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

*Αναιρεί την υπ’ αριθμ. 120/28/26-1-2013 απόφαση του Δ.Σ. του Αναγνωστηρίου Αγιάσου και δεν ενεργοποιεί την υπηρεσία e.Banking της τέως Εμπορικής Τράπεζας Ελλάδος Α.Ε. και νυν Alfa Bank για τη διενέργεια μέσω Διαδικτύου ορισμένων τραπεζικών συναλλαγών, οι οποίες θα συνεχίσουν να γίνονται από τον αντιπρόεδρό μας Ευστράτιο Αν. Καζαντζή με τον παραδοσιακό τρόπο.*

**Απόφαση 49η: «Συμμετοχή του Αναγνωστηρίου στο συνέδριο ‘Ο ρατσισμός στη λογοτεχνία’»**

Ο πρόεδρος, εισηγούμενος το 4ο θέμα της ημερήσιας διάταξης, έθεσε υπόψη του Δ.Σ. ότι η Γενική Γραμματεία Αιγαίου και Νησιωτικής Πολιτικής σε συνεργασία με το Ελληνικό Τμήμα του Διεθνούς  Pen Club  Ελλάδας διοργανώνει στο Δημοτικό Θέατρο της Μυτιλήνης από 18 ως 20 Οκτωβρίου 2014 το Διεθνές Συνέδριο με θέμα «Ο Ρατσισμός στη Λογοτεχνία». Στο Συνέδριο παίρνουν μέρος Έλληνες και ξένοι σύνεδροι, από Κύπρο, Αλβανία, Αυστραλία, Γαλλία, Ηνωμένο Βασίλειο, Ρωσία, Ουκρανία, Πολωνία, FYROM (Σκόπια)  κ.α. Το Συνέδριο, έκτο στη σειρά, γίνεται με πρωτοβουλία του Κώστα Βαλέτα στη Μυτιλήνη. Από την Οργανωτική Επιτροπή του Συνεδρίου έχουν προσκληθεί τα Σαντούρια του Αναγνωστηρίου, για να κλείσουν με ένα μικρό μουσικό πρόγραμμα τη δεύτερη μέρα των εργασιών του Συνεδρίου.

Ο πρόεδρος πρότεινε να γίνει αποδεκτή η τιμητική αυτή πρόταση, με την προϋπόθεση εξασφάλισης μετακίνησης της αποστολής εκ μέρους των διοργανωτών και κάλεσε ύστερα το Διοικητικό Συμβούλιο να αποφασίσει σχετικά.

 Το Δ.Σ., αφού άκουσε την εισήγηση του προέδρου, ύστερα από ευρεία διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

*Αποδέχεται την πρόσκληση να παρουσιάσουν τα Σαντούρια του παραδοσιακό μουσικό πρόγραμμα κλείνοντας το πρόγραμμα της δεύτερης μέρας των εργασιών του 6ου Διεθνούς Συνεδρίου με θέμα «Ο Ρατσισμός στη Λογοτεχνία», που συνδιοργανώνουν η Γενική Γραμματεία Αιγαίου και Νησιωτικής Πολιτικής σε συνεργασία με το Ελληνικό Τμήμα του Διεθνούς  Pen Club  Ελλάδας στο Δημοτικό Θέατρο της Μυτιλήνης από 18 ως 20 Οκτωβρίου 2014, με την προϋπόθεση εξασφάλισης μετακίνησης της αποστολής εκ μέρους των διοργανωτών.*

Για το σκοπό αυτό έγινε η απόφαση αυτή και υπογράφεται ως εξής:

 Ο ΠΡΟΕΔΡΟΣ ΤΑ ΜΕΛΗ

ΚΛΕΑΝΘΗΣ Δ. ΚΟΡΟΜΗΛΑΣ ΕΥΣΤΡΑΤΙΟΣ ΚΑΖΑΝΤΖΗΣ

 ΠΑΝΑΓΙΩΤΗΣ Μ. ΚΟΥΤΣΚΟΥΔΗΣ

 ΕΙΡΗΝΗ Μ. ΑΡΓΥΡΑ

 ΣΚΟΡΔΑΣ ΣΤ. ΠΑΝΑΓΙΩΤΗΣ